Koordinatės: 54°44′06″š. pl. 24°07′33″r. ilg.﻿ / ﻿54.734926°š. pl. 24.125948°r. ilg.﻿ / 54.734926; 24.125948

|  Darsūniškio kapinių koplyčia |
| --- |
|  |
| **Savivaldybė** | Kaišiadorių rajono savivaldybė |
| **Gyvenvietė** | Darsūniškis |
| **Adresas** | Atmainų g. |
| **Statybinė medžiaga** | medis |
| **Pastatyta** | XIX a. |
| **Stilius** | liaudies architektūra |

  

**Darsūniškio kapinių koplyčia** – medinė koplyčia, stovinti Darsūniškio kaime, Kruonio seniūnijoje, Kaišiadorių rajone, senosiose veikiančiose kapinėse, 0,4 km į pietryčius nuo Darsūniškio Švč. Mergelės Marijos Ėmimo į dangų bažnyčios ir kelio  **1803**  Kruonis–Darsūniškis . 

Koplyčios viduje
Slenksčio akmuo su skaičiais „1886"
Koplyčios remontas 2004 m.
Koplyčia, tikėtina, buvo pastatyta XIX a. antroje pusėje – jos durų slenkstyje slūgso akmuo, kuriame iškalti skaičiai „1886". Statinys stovi kapinių viduryje, šalia yra išlikusių XIX a. pradžios laikotarpio senųjų kapaviečių ir kryžių (kai kurie saugomi koplyčioje). Pietvakarių pusėje yra registriniai Lietuvos karių kapai (unik. kodas 33343). Koplyčia atidaroma per Vėlines.

Istorija
--------

1818 m. sudegė medinė Darsūniškio bažnyčia. Vietoj sudegusios bažnyčios klebono Antano Mendzigurskio (~1752–1828) rūpesčiu pamaldų laikymui buvo pastatyta pašiūrė, kurioje buvo įrengtas vienas altorius. Greta stovėjo ant keturių stulpų įrengta varpinė gontų stogu ir geležiniu kryžiumi viršuje. 1848–1855 m. iškilo naujoji, mūrinė bažnyčia. Plečiantis kapinėms, jose buvo pastatyta koplyčia.

Po 1944 m. buvo atstatoma per karą artilerijos sviedinių apgriauta bažnyčia. Kol šventoriaus šiaurės rytiniame krašte buvo statoma laikina medinė koplyčia, pamaldos laikytos kapinių koplyčioje. Šventoriaus koplyčia buvo pašventinta Švč. Panelės Marijos Žolinės ir Šv. Teresės nuo Kūdikėlio Jėzaus titulu.

Sovietmečiu kapinių koplyčia nebuvo naudojama, stovėjo uždaryta, ilgainiui tapo avarinės būklės. Ilgamečio parapijos klebono Prano Genevičiaus (1923–2003) rūpesčiu ji buvo išsaugota, nes vietos valdžia avarinį statinį ketino nugriauti. Apie 1972 m. buvo sutvirtinti koplyčios pamatai, jos stogo gontų danga pakeista šiferiu ant tų pačių konstrukcijų. 

2001–2004 m. Darsūniškio klebono ir žmonių iniciatyva surinkus lėšas, koplyčia buvo remontuojama. Padedant parapijai įrengta ir papuošta atnaujintu altorėliu, švč. Marijos skulptūra. Stogo kraiguose iškelti nauji kryžiai. Darsūniškio bažnyčioje stovėjęs klebono iš kitos parapijos atsivežtas drožinėtas kryžius buvo jo valia dovanotas koplyčiai, todėl 2005 m. su iškilminga procesija perneštas į atnaujintą koplyčią.

Architektūra
------------

Šoninis fasadas
Koplyčia stačiakampio plano, su apside, priekiniu fasadu orientuota į pietvakarius. Sienų angos (langai, durys) stačiakampės, fasadai apkalti lentomis. Stogas dvišlaitis, dengtas skardos lakštais, kraigo galuose įrengti kryžiai. Vidus iškaltas dailylentėmis, išlietos betoninės grindys.

Taip pat skaitykite
-------------------

* Darsūniškio vartai–koplytėlės

Šaltiniai
---------

1. ↑  „Kapai". Lietuvos Respublikos kultūros vertybių registras. Nuoroda tikrinta 2016-04-22.
2. ↑  Kunigas jub. Pranas Genevičius Archyvuota kopija 2021-07-30 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Darsūniškio kapinių koplyčia** – vaizdinė ir garsinė medžiaga  |

* Darsūniškio bažnyčia (*kaisiadoriumuziejus.lt*)